Diari Oficial de la Generalitat Valenciana


Sumari del DOGV 5404, del 11-12-2006 (2006/14795)

ACORD de 9 de novembre del 2006, del Consell de Govern de la Universitat Politècnica de València, pel qual s'aprova el reglament del Butlletí Oficial de la Universitat Politècnica de València (BOUPV).
--------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/2006/11/09/(1)/dof/vci/html**

### Dades del document

Número de DOGV
:   5404

Data del DOGV
:   11-12-2006

Secció del DOGV
:   I. DISPOSICIONS GENERALS

Número del document
:   2006/14679


Data del document
:   09-11-2006

Organisme emissor
:   Universitat Politècnica de València

Tipus de document
:   Acord

Descriptors 

:   * Butlletí Oficial
    * legislació
    * universitat

ACORD de 9 de novembre del 2006, del Consell de Govern de la Universitat Politècnica de València, pel qual s'aprova el reglament del Butlletí Oficial de la Universitat Politècnica de València (BOUPV). [2006/14961]  
ÍNDEX  
PREÀMBUL  
CAPÍTOL I. Disposicions generals  
Article 1. Naturalesa i contingut  
Article 2. Edició  
Article 3. Competència   
Article 4. Periodicitat   
CAPÍTOL II. Estructura  
Article 5. Estructura   
CAPÍTOL III. Procediment de publicació  
Article 6. Sol·licitud de publicació  
Article 7. Publicació de textos  
Article 8. Correcció d'errors  
DISPOSICIÓ TRANSITÒRIA  
Única. Contingut del número zero del BOUPV  
DISPOSICIONS FINALS  
Primera. Desplegament normatiu  
Segona. Entrada en vigor  
PREÀMBUL  
En aplicació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'eficàcia jurídica de determinats acords, disposicions i resolucions dictats pels òrgans de govern de la Universitat Politècnica de València es troba condicionada a la publicació en el butlletí oficial corresponent o en altres mitjans que en garantisquen la publicitat adequada.  
Per a la resta d'acords, disposicions i resolucions emanats dels òrgans de govern la publicació, tot i que irrellevant des del punt de vista de l'inici de la producció temporal dels seus efectes jurídics, pot resultar convenient per a aconseguir-ne una transparència més gran i garantir la seguretat jurídica per als afectats.   
El present Reglament té per finalitat regular el règim i funcionament del Butlletí Oficial de la Universitat Politècnica de València (BOUPV), a través del qual es pretén oferir un instrument que de manera periòdica permeta complir els requisits de publicitat de bona part d'aquells acords, disposicions i resolucions d'interès general que no han d'inserir-se en uns altres mitjans.   
Així mateix, el BOUPV pretén ser una via de difusió dels acords, disposicions i resolucions dictats pels òrgans de la Universitat Politècnica de València publicats en altres butlletins, així com de qualsevol altra informació d'interès general per a la comunitat universitària.   
Capítol I  
Disposicions generals  
Article 1. Naturalesa i contingut   
1. El BOUPV és el mitjà oficial de la Universitat Politècnica de València que té per objecte la publicació dels acords, disposicions i resolucions d'interès general per a la Universitat, sense perjudici de la publicació per mandat legal en algun altre butlletí oficial.  
2. El BOUPV publicarà les disposicions dels òrgans de govern de la Universitat que, per la naturalesa normativa o efectes de caràcter general, s'hagen de fer públiques, llevat de les que hagen de ser publicades en altres butlletins oficials. Així mateix, es poden publicar altres disposicions de qualsevol òrgan universitari quan resulten d'interès general per a la Universitat, apreciat aquest per la Secretaria General.   
Article 2. Edició   
1. Del BOUPV hi haurà una versió electrònica i n'hi pot haver una altra en paper.  
2. Únicament té la consideració d'oficial i autèntic l'exemplar del BOUPV rubricat pel secretari general i dipositat a la Secretaria General.   
3. L'eficàcia dels acords, disposicions i resolucions no estarà condicionada a la publicació en el BOUPV, tret que així s'hi dispose expressament.  
Article 3. Competència   
L'administració, la coordinació, l'elaboració i la publicació del BOUPV correspon a la Secretaria General de la Universitat Politècnica de València.   
Article 4. Periodicitat   
El BOUPV es publicarà mensualment, excepte en el mes d'agost, i la Secretaria General pot disposar de manera excepcional la variació d'aquesta periodicitat o la publicació de números extraordinaris.   
Capítol II  
Estructura  
Article 5. Estructura  
1. En la inserció d'originals del Butlletí Oficial de la Universitat Politècnica de València es guardarà l'ordre de seccions següent:   
I. Disposicions generals, acords i resolucions  
II. Nomenaments d'òrgans de govern i representació   
III. Informació d'interès per a la comunitat universitària   
IV. Altres disposicions  
2. L'estructura del BOUPV pot modificar-se per una resolució del secretari general.   
3. El contingut de cada BOUPV anirà precedit d'un sumari que expresse els acords, disposicions i resolucions continguts en aquest, amb indicació de la pàgina en què comence la inserció, segons l'ordre assenyalat en l'apartat primer de l'article cinquè.  
Capítol III  
Procediment de publicació  
Article 6. Sol·licitud de publicació   
Per a inserir en el BOUPV un acord, una disposició o una resolució s'ha de trametre a la Secretaria General la documentació següent:   
a) Una nota de règim intern adreçada al secretari general en què conste la identificació de l'òrgan sol·licitant, la referència de l'acord, la disposició o la resolució de què es tracte i la data en què se sol·licita. En cas d'òrgans col·legiats, la nota de règim intern ha de ser signada pel secretari d'aquest.   
b) Un fitxer amb el document a inserir, que s'enviarà per correu electrònic, a l'adreça electrònica determinada per la Secretaria General, a més de suport en paper.   
Article 7. Publicació de textos   
1. En el BOUPV s'inserirà el text complet dels acords, disposicions i resolucions d'interès general per a la Universitat. Per regla general, de la resta d'acords, disposicions i resolucions es publicarà només la referència, excepte quan pel seu interès convinga una difusió més àmplia; en aquest cas, s'inserirà també el text complet.  
2. Els originals s'insereixen en la mateixa forma en què es troben redactats i autoritzats, sense que per cap causa puguen variar-se'n o modificar-se'n els textos, una vegada aquests han tingut entrada a la Secretaria General de la Universitat.   
3. El BOUPV es publicarà en les llengües oficials de la Comunitat Autònoma Valenciana.  
4. Els originals rebuts a la Secretaria General, d'acord amb el que determina l'apartat dos de l'article set, es registraran a la Secretaria General.  
Article 8. Correcció d'errors   
Si cap disposició apareix publicada amb errates o errors tipogràfics que alteren o modifiquen el sentit del document rebut, la Secretaria General els esmenarà d'ofici, o a instàncies del remitent, en el número del BOUPV següent a l'advertiment, i es reproduirà totalment o en la part necessària, amb les correccions degudes.   
Disposició transitòria  
Única. Contingut del número zero del BOUPV  
En el número zero del BOUPV apareixerà publicat el present Reglament.  
Disposicions finals  
Primera. Desplegament normatiu   
Es faculta la Secretaria General de la Universitat Politècnica de València per a dictar les instruccions necessàries per al desplegament i aplicació del present Reglament.   
Segona. Entrada en vigor  
El present Reglament entrarà en vigor l'endemà de la publicació en el Diari Oficial de la Generalitat.  
València, 9 de novembre de 2006.. El rector: Juan Juliá Igual.


Còpia Permalink ELI